钦定古今图书集成/明伦汇编/氏族典/第071卷 > 朱瞻墡
## 钦定古今图书集成/明伦汇编/氏族典/第071卷 > 朱瞻墡

按《名山藏分藩记》：“襄宪王瞻墡，母昭皇后，永乐二十
二年，用皇孙封王。读书通《诗》，尤长《春秋》。宣宗四年，之
国长沙。正统初，言长沙卑湿，请迁亢爽地睿帝居之
襄阳。帝北狩，其时诸王中，王最长，亲且贤，朝议以国
家有故，非长王无以镇之，谋迎立王子，既不果，郕王
摄王，上书皇太后，请立睿帝太子，急发府库，募勇敢”
士迎銮，而令郕王加意监国之政，而郕王隐之不以
闻。太后书至，已立为皇帝矣。郕王即位，又上言：“陛下
诞登宝位，非从上皇册封。若稍失臣节，宜旦夕遣使
视膳，朔望率群臣问安，以不失恭顺之意。”睿帝复辟，
于谦、王文坐谋迎王子诛，疑王与有谋，而王实不知。
久之，从宫中得王所为二书，赐书遗王，比于《金縢》，召
王朝，既见甚懽，使诣谒长、献二陵。王欲返国，上特赐
护卫及旗手司、鹰坊司食盐三千引，官其二夫人之
弟、二乳母之夫，皆为百户。春秋上戊，祭社稷山川，赐
陪祭官悬带、牙牌，又赐之襄王之宝，雕玉篆曰以识
密奏。上欲加王宫殿黄琉璃瓦，王踧踖辞。及行，上送
至午门外，王逡巡言曰：“今海内之民，财殚力”“愿陛
下省刑罚，薄税敛，以答海内心。”上拱手谢。王还。上及
太后思王不已。四年复召王。王至，上谕廷臣曰：“吾叔
父襄王，天下第一贤王也，其以朕言榜于宗人之府。”
三时返国，御制《岘山》《汉水》二赋及《襄阳四时歌》以荣
之。王行，上送至芦沟桥。驾在王后，王辞。上曰：“今日侄
送叔，非君送臣，叔父何辞之与有？”王不得辞，反其车
以面上。六年复迎王，以老辞。上岁致存问。诸藩自谷
王后，皆禁不朝，王独以小心清慎，守法远嫌，得来朝
者再。在位五十年薨。